Լոռամրգիի հյութ

**Լոռամրգիի հյութ,** լոռամրգիի պտուղներից ստացված հյութ։ Տերմինը օգտագործվում է ոչ միայն բնական (առանց քաղցրի ավելացման), այլ ընդհանուր առմամբ քաղցրացված տարբերակի համար։

## Քիմիական բաղադրություն
Քիմիական բաղադրությամբ լոռամրգիի հյութը, բացառությամբ վիտամինների, կալիումի, շաքարի և սննդային մանրաթելերի պարունակության, գրեթե նույնական է լոռամրգիի պտուղներին։ Իսկ լոռամրգիի կենսաբանորեն ակտիվ բաղադրիչները կարող են ունենալ հակաբորբոքային ազդեցություն և պաշտպանել օքսիդիչ սթրեսից՝ փոխելով THP-1 բջիջներում գեների էքսպրեսիան։

Գործնական տեսանկյունից, լոռամրգիից ստացված հյութում ամենամեծ կարևորությունը տրվում է շաքարի, օրգանական թթուների, պեկտինային նյութերի և վիտամինների պարունակությանը։

Լոռամրգիի հյութի մեջ օրգանական թթուները ներկայացված են հիմնականում կիտրոնաթթվով, առկա են նաև քինային թթուներ, ուրսոլաթթու, քլորոգենային թթուներ, խնձորաթթու, օլեինաթթու, հետքային քանակությամբ՝ թրթնջակաթթու և սաթաթթու։

Պարզ ածխաջրերի (շաքարների) շարքում գերակշռում են գլյուկոզը և ֆրուկտոզը, սախարոզի պարունակությունը զգալիորեն պակաս է։ Լոռամրգիի պտուղների համեմատ, լոռամրգիի հյութը պարունակում է չափազանց քիչ քանակությամբ ածխաջրեր պոլիսախարիդների խմբից։

Լոռամրգիի պտուղները հարուստ են վիտամիններով, բայց լոռամրգիի հյութի մեջ դրանց պարունակությունն ավելի քիչ է, իսկ վիտամին C-ի պարունակությունը համեմատելի է նարնջի, կիտրոնի, գրեյպֆրուտի և պարտեզի ելակի հյութի հետ։ Ի թիվս այլ վիտամինների, հյութը պարունակում է B<sub>1</sub>, B<sub>2</sub>, B<sub>5</sub>, B6, PP: Լոռամրգիի հյութը վիտամին K1-ի (ֆիլոքինոն) արժեքավոր աղբյուր է, որը չի զիջում կաղամբին և ելակին։

Բացի այդ, լոռամրգիի հյութի քիմիական բաղադրության մեջ նշվում են բետաին և բիոֆլավոնոիդներ՝ անտոցիաններ, լեյկոանտոցիաններ, կատեխիններ, ֆլավոնոլներ և ֆենոլաթթուներ, ինչպես նաև մակրո և միկրոէլեմենտներ՝ զգալի քանակությամբ կալիում, ավելի քիչ ֆոսֆոր և կալցիում։  Առկա է համեմատաբար մեծ քանակությամբ երկաթ, կա նաև մանգան, մոլիբդեն, պղինձ, յոդ, մագնեզիում, բարիում, բոր, կոբալտ, նիկել, անագ, կապար, արծաթ, տիտան, քրոմ, ցինկ, ալյումին և այլն։

Լոռամրգիի հյութն ունի այնպիսի թթվայնության մակարդակ (ph 2.6), որը կարող է քայքայել ատամի էմալը։

## Հատկություններ
Լոռամրգիի հյութը լայնորեն կիրառվում է սննդի և օղու արդյունաբերության մեջ։ Այն օգտագործվում է նաև բուժիչ և պրոֆիլակտիկ նպատակներով, քանի որ ենթադրվում է, որ լոռամրգիի հյութն ունի հակաբորբոքային հատկություն, օգտակար է վիտամինների անբավարարության դեպքում և արդյունավետ է կարմրախտի բուժման և կանխարգելման գործում։

Լոռամրգիի հյութը պարունակում է մի նյութ, որը ենթադրվում է՝ ի վիճակի է կանխել բակտերիաների (օրինակ՝ աղիքային ցուպիկի) ամրակցումը միզապարկի պատերին։

Լոռամրգիի հյութը տասնամյակներ շարունակ օգտագործվել է միզուղիների ինֆեկցիաների բուժման համար։ *Cochrane Collaboration* կազմակերպության վաղ դիտումները ցույց են տվել միզուղիների սիմպտոմատիկ վարակների հաճախականության հնարավոր նվազում հյութը պարբերաբար օգտագործելիս, բայց հետագայում պարզվել է, որ լոռամրգիի հյութը պակաս արդյունավետ է, քան սպասվում էր, և կուտակված տվյալները բավարար չէին բուժման նպատակով խորհուրդ տալու համար։ 2020 թվականի դրությամբ չկա որակյալ ապացույց, որ լոռամրգիի հյութը կարող է կանխել միզուղիների ինֆեկցիաները։

Լոռամրգիի հյութը կարող է փոխազդել որպես արյան նոսրացուցիչ օգտագործվող կումարինների հետ, ինչպիսին է վարֆարինը՝ առաջացնելով անկայուն INR։ *The* *British National Formulary*-ը (BNF) և ''Food and Drug Administration''-ը (FDA) խորհուրդ են տալիս խուսափել միաժամանակյա օգտագործումից։

## Ծանոթագրություններ

## Արտաքին հղումներ
* New evidence on how cranberry juice fights bacteria that cause urinary tract infections

Կատեգորիա:Հյութեր
Կատեգորիա:Մրգային հյութեր